РЕПУБЛИКА СРБИЈА

АУТОНОМНА ПОКРАЈИНА ВОЈВОДИНА

ЦЕНТАР ЗА СОЦИЈАЛНИ РАД ,, ОЏАЦИ,,

**И З В Е Ш Т А Ј О Р А Д У**

**ЗА 2018.годину**

**фебруар, 2019. године**

САДРЖАЈ ИЗВЕШТАЈА

**ОСНОВНЕ ИНФОРМАЦИЈЕ О ЦЕНТРУ ЗА СОЦИЈАЛНИ РАД „ОЏАЦИ“ ОЏАЦИ,**

1. **УВОДНИ ДЕO**
2. ДЕО:

**ЦЕНТАР ЗА СОЦИЈАЛНИ РАД КАО ПРУЖАЛАЦ УСЛУГА**

1. ДЕО:

**КОРИСНИЦИ УСЛУГА ЦЕНТРА ЗА СОЦИЈАЛНИ РАД „ОЏАЦИ“ ОЏАЦИ**

1. ДЕО:

**ПОСЛОВИ ЦЕНТРА ЗА СОЦИЈАЛНИ РАД „ОЏАЦИ“ ОЏАЦИ НА ОСТВАРИВАЊУ ПРАВА;ПРИМЕНИ МЕРА И ОСТВАРИВАЊУ УСЛУГА.**

5.ДЕО:

**ЗАКЉУЧНА РАЗМАТРАЊА:**

**ОСНОВНЕ ИНФОРМАЦИЈЕ О ЦЕНТРУ ЗА СОЦИЈАЛНИ РАД „ОЏАЦИ „ ОЏАЦИ**

- **ЦЕНТАР ЗА СОЦИЈАЛНИ РАД „ОЏАЦИ“ ОЏАЦИ**

**- ОПШТИНА ОЏАЦИ,**

**- ГОДИНА ОСНИВАЊА 1985.година**

**- ДИРЕКТОР, Гордана Лукић дипл. правник**

**- Е-mail,** [**odzaci.csr@minrzs.gov.rs**](mailto:odzaci.csr@minrzs.gov.rs)

**- АДРЕСА И ПОШ.БРОЈ, 25250 Оџаци, ул:Kнез Михајлова бр.41**

- **ТЕЛЕФОНИ/ ТЕЛЕФАX 025/ 5742-142, 5742-048, факс 025/5742**

-3-

* 1. **УВОДНИ ДЕО**

1.1.Предмет извештаја

Извештај о раду се односи на кориснике који се налазе на евиденцији Центра за социјални рад ,,Оџаци,, Оџаци и запослене раднике у Центру.

Намењен je свим заинтересованим странама, а разматраће га Надзорни одбор Центра, Управни одбор Центра, Републички завод за социјалну заштиту, Покрајински завод за социјалну заштиту, Министарство за рад, запошљавање, борачка и социјална питања, Општинско веће општине Оџаци као и Скупштина општине Оџаци.

За израду овог извештаја коришћени су извештаји о раду стручних радника, водитеља случаја и супервизора Центра у 2018.години, као и одређени подаци Општинске управе, Националне службе запошљавања, Фонда пензијског и инвалидског осигурања, Републичког завода за статистику и Републичког Фонда здравственог осигурања

1.2. ДЕЛАТНОСТ ЦЕНТРА ЗА СОЦИЈАЛНИ РАД

Своју делатност Центар за социјални рад „Оџаци“ Оџаци, је у току 2018.године, спроводио на основу: Закона о социјалној заштити који је на снази од 12.04.2011.године(„Службени гласник Р.С. 24/11), Породичног закона, Закона о малолетним учиниоцима кривичних дела и кривичне заштите млл.лица, Одлуке о посебним облицима социјалне заштите у АП Војводини („Службени лист „АП . Војводине бр.17/02), Закон о спречацању насиља у породици („Службени гласник РС.“94/16), Одлуке о правима у социјалној заштити из надлежности општине Оџаци („Службени лист општине Оџаци,бр.20/2017), Правилника о поступку, начину и ближим условима остваривања права на материјалну подршку и коришћење услуга у области социјалне заштите, број: 03-1-183/2018-I од 01.08.2018. године , Правилника о условима и обезбеђивању пружања услуга помоћ у кући, дневни боравак и лични пратилац детета, број: 03-1-340/2017-I од 26.12.2017. године и Правилника о организацији, нормативима и стандардима рада центра за социјални рад („Службени гласник РС.“59/2008, 37/2010, 39/2011 – др. правилник и 1/2012).

На основу Закона о социјалној заштити и других подзаконских аката Центар за социјални рад „Оџаци“ Оџаци у спровођењу социјалне заштите и социјалног рада, врши следећа јавна овлашћења:

1.процењује потребе и снаге корисника и ризике по њега и планира пружање услуга социјалне заштите;

2.спроводи поступке и одлучује о правима на материјална давања и о коришћењу услуга социјалне заштите;

3.предузима прописане мере,покреће и учествује у судским и другим поступцима; 4.води прописане евиденције и стара се о чувању документације корисника;

Центар одлучује у првом степену о коришћењу услуга социјалне заштите у складу са законом. Надзор над радом Центра врши Покрајински секретаријат за социјалну политику,демографију и равноправност полова, који уједно одлучује у другом степену у остваривању одређених права из области материјалних давања и породично правне заштите, као Министарство за рад, запошљавање, борачка и социјална питања.

Поред послова и задатака горе наведених,Центар обавља и стручне послове у спровођењу социјалне заштите,социјалног рада,породично-правне заштите и старатељства и то;

* открива и прати социјалне потребе грађана и проблеме у области социјалне заштите,
* предлаже и предузима мере у решавању социјалних потреба грађана и прати њихово извршење,
* организује и спроводи одговарајуће облике социјалне заштите и непосредно пружа услуге социјалне заштите и социјалног рада,
* развија и унапређује превентивне активности,које доприносе спречавању и сузбијању социјалних проблема,
* пружа дијагностичке услуге,спроводи одговарајући третман,саветодавно-терапијске услуге и стручну помоћ корисницима,
* подстиче,организује и координира професионални и добровољно хуманитарни рад у области социјалне заштите,
* води евиденцију и документацију о пруженим услугама и предузетим мерама у оквиру своје делатности,
* учествује у пословима планирања и развоја социјалне заштите у јединицама локалне самоуправе,
* обавља и друге послове утврђене Законом и другим прописима.

Послови који су Центру, поверени од стране локалне самоуправе.

1.Материјална подршка појединцу или породици у виду:

Новчане помоћи:

* право на једнократну новчану помоћ- за лица или породицу које се трнутно нађу у стању социјалне потребе,која својим ангажовањем не могу да превазиђу насталу ситуацију.
* помоћ у набавци огрева,
* помоћ у набавци лекова,
* поред новчане помоћи предвиђена је и могућност помоћи у натури.

Накнаде трошкова које се третирају као једнократне новчане помоћи су и:

* плаћање трошкова сахрањивања лица који су корисници НСП -а и лица која су без породичног старања
* плаћање трошкова смештаја у прихватилиште или прихватну станицу и сигурну кућу за жртве насиља у породици.

ОСНОВНА СОЦИО-ЕКОНОМСКА ОБЕЛЕЖЈА ОПШТИНЕ ОЏАЦИ

I.СТАНОВНИШТВО:

Општина Оџаци према попису из 2011.године има укупно 31.096 становника, што је знатно мањи број у односу на попис из 2002.године када је општина имала 35.582 становника.Број становника је мањи у односу на 2002 годину за око 5.000 становника. Републички завода за статистику објавио је процену броја становника, према којој је општина Оџаци нас дан 1. јануар 2017. године имала 27.963 становника, уз готово једнак број мушкараца ( 13.964) и жена ( 13.999), што указује на константно смањивање броја становника ( у периоду од 2013. до 2017. године број становника смањен за око 2000).Просечна старост тада је износила 44,7 година ( мушкарци 42,9 година а жене 46,4 година).

Индекс старења показује да је однос старог становништва преко 60 година и млађе популације до 20 година такав да на 100 младих има 170 старих лица. Старосна структура према процени из 2017. Годинеје следећа: просечан број деце предшколског узраста (0-6 година) ЈЕ 1.554(5,6%), деце школског узраста (7-14 г.) 1.960 (7,1%), узраста средње школе ( 15-18 година) 989 ( 3,6%), док је број пунолетних становника (18 и више година) 23.536 (84,7%). Старијих од 65 година има 5.878 ( 21,2%) , од чега 1.231 има 80 и више година ( 4,4%). Број радно способних ( 18-65) је био 18.394 лица.

Охрабрује да је удео деце до 15 година у том периоду од три године у нашој општини био у порасту.

Општина Оџаци се простире на површини од 411 км2, и налази се у Војводини у западном делу Бачке. Административно припада Западно-бачком округу. Седиште општине је у Оџацима. Општину Оџаци чине поред Оџака још осам насељених места и то: Дероње, Каравуково, Српски Милетић, Богојево, Бачки Брестовац, Бачки Грачац, Лалић и Ратково.

Према степену развијености општина Оџаци је сврстана у трећу групу као недовољно развијена.

II.ПРИРОДНИ ПРИРАШТАЈ

Општина Оџаци третира се и даље као општина са ниским природним прираштајем. У 2018.години рођено је 236 деце, док је исте године по подацима матичних служби у општини умрло 340 лица не рачунајући умрла лица која су умрла ван општине Оџаци.Природни прираштај је негативан и износи-104.( 2017. Године износио је 150)

У општини Оџаци у 2018. години на евиденцији се још увек води 48 избеглих,прогнаних и расељених лица, која нису укинула статус избеглих лица (поседују избегличку легитимацију ), (2017. године било их је76).

СКЛОПЉЕНИ И РАЗВЕДЕНИ БРАКОВИ

У општини Оџаци у 2018. години склопљено је 140 бракoва – ( у 2017.години 176) ,не рачунајући и накнадно уписане бракове којих је у 2017.години било 15. Закључује се да је број склопљених бракова у 2018. години мањи у односно на предходну годину . Број разведених бракова у 2018. години је 20, ( у 2017.години 27). Приликом поступка развода у 2018. години радило се на повери односно одлучивању о питању вршења родитељаког права између разведених супружника за 24 млл. лица, ( у 2017. За 36 млл. лица) . Број развода је мањи у односу на 2017.годину.Податак о разводима изведен је на основу упућених захтева Центру од стране Основног суда Сомбор и других судова, примењујући Породични закон . Центар је вршио стручне послове како код предлога о повери деце тако и у опсервацијама око вршења родитељског права,посредовања,мирења,нагодби,измени одлуке о старању о детету,као и одржавању личних контаката родитеља и деце.

ОБРАЗОВНА СТРУКТУРА

Пописом из 2002.године (податке са пописа из 2011.године везано за образовну структуру, немамо нити смо могли добити од статистике) евидентна је преовладујућа образовна структура са средњим и основним образовањем.Такође је евидентан и одређен број становника без стручне спреме. У односу на укупан број становника свих образовних структура, жене чине половину , па се стога може закључити да постоји родна равноправност у погледу образовања. Кад се сагледају подаци становништва ,са подручја наше општине, који су без икаквог образовања,ту жене чине већину.

БРОЈ ДОМАЋИНСТАВА И СТРУКТУРА ИСТИХ ПРЕМА БРОЈУ ЧЛАНОВА

По попису из 2011.године у општини Оџаци има 11.195 домаћинстава.То је у односу на попис из 2002.године мање за скоро 5.000 домаћинстава. Од тога су око 4.000 изразито пољопривредна домаћинства. Просек чланова по домаћинству је 2,72 члана. Проценат сеоског становништва у односу на укупан број становника је 72%.

СТАРОСНА СТРУКТУРА СТАНОВНИШТВА И ПРОМЕНЕ У СТАРОСНОМ СТАТУСУ

Старосна структура становништва је изузетно неповољна.Становника који имају 60 и више година има укупно 10.561 што преставља скоро трећину од укупног броја становника, или конкретно становништва старијег од 60 година има 29,68% укупне популације, док је удео старијих од 65 година 23,62%. У категорији старих најугроженија су она старачка домаћинства која имају мала примања а при том немају ни породично старање, живе сами, са супружницима или се сродници неадекватно старају о њима.Старачка домаћинства углавном су сконцентрисана у сеоским срединама. Ово су подаци из званичног пописа становништва из 2011. године, у уводном делу смо се осврнули и на податке из објављене процене Републичког завода за статистику из 2017. године.

НАЦИОНАЛНА СТРУКТУРА И ЕТНИЧКЕ ГРУПЕ И ЗАЈЕДНИЦЕ

Национална структура општине Оџаци по попису из 2011.године је следећа: Срби чине 82,84% од укупног броја становништва. Од националних мањина преовлађују Мађари4,42%,Словаци 2,82%,остале мањине учествују са мање од 1%. Сходно овим подацима преовлађујућа религија је Православно Хришћанство.

Највећа етничка заједница на подручју општине Оџаци су Роми са 1.035 лица. Живе углавном у вишечланим породицама, насељени су у свим местима општине Оџаци, а највише домаћинстава има у Дероњама и Богојеву, где живе у два велика ромска насеља, која су обезбеђена основном инфраструктуром (водом, струјом, избетонираним путевима), мада је последњих година велики број ромских породица, након повратка из азила купило куће претежно у Богојеву. Залагањем општине Оџаци на побољшању услова становања Рома , кроз пројекат ,,Да сваки Ром има дом,, дана 20. децембра 2018. године 34 породице су измештене из неадекватног насеља надомак Богојева и усељене у нове, опремљене куће саграђене у Бачком Грачацу, Бачком Брестовцу, Лалићу, Каравукову и Богојеву.

Велики број ромске популације похађа основну, средњу и вишу школу.

Као и ранијих година и у извештајној години општина Оџаци је спроводећи локалне акционе планове за унапређење услова у области образовања, запошљавања, становања и здравствене заштите Рома кроз аплицирање на пројектима и у сарадњи са Републичким и Покрајинским органима урадила доста на побољшању услова живота и положаја Рома у друштву. У Општинској управи општине Оџаци – Одељењу за друштвене делатности ради један запослен радник на пословима млађег референта за Ромска питања, који је у сталном контакту са ромском популацијом у циљу решавања проблема и спровођења Локалних акционих планова. Роми углавном живе од рада на сезонским пословима,претежно у пољопривреди, музицирањем ,сакупљањем секундарне сировине, ( сива економија ) неки одлазе у суседне државе на краћи период, где остварују статус азиланата док и даље велики број Рома користи права из социјалне заштите ( НСП- финансира Република Србија и ЈНП- финансира општина Оџаци).Право на социјалну заштиту остварују Роми који су неспособни за рад и ромске породице са троје и више деце. Ромска популација је највећи корисник једнократних новчаних помоћи у 2018.годи

II ДРУШТВЕНО ЕКОНОМСКА СТРУКТУРА ОПШТИНЕ ПРИВРЕДА И ДРУГИ ДРУШТВЕНИ РЕСУРСИ

Привреда Општине је у успону, што је углавном условљено довођењем страних инвестиција. Наиме од пре пар година у општини Оџаци почела је са радом ,, Magna siting,, у којој је доста грађана општинер Оџаци запослено , као и у, мањем броју, у фирми ,,Grajner,, те ,,Стандард гасу,, те друга мала и средња предузећа.

Преовлађујућа индустријска производња у општини је текстилна идустрија чији је носилац,, Magna siting,, која се бави текстилном производњом – шивењем пресвлака за седишта за путничка возила и која је највећи индустријски погон у општини Оџаци те хемијска индустрија чији је носилац ,,Хипол,, А.Д. – у стечају. Заступљена је и производња амбалаже и мрежа занатских радњи за штампу. Према подацима из Националне службе запошљавања у општини Оџаци запослено је 6.943 лица. Овде нису урачуната лица која су запослена на привременим и повременим пословима, код којих се не заснива радни однос.Просечна нето зарада у општини Оџаци у 2018. години износила је 40.345,09 динара.

Преовлађујући тип економске активности у општини су пољопривреда и трговина. Долази до својинских преструктуирања у корист породичних пољопривредних газдинстава, мини фарми.Отварају се услужне делатности, кроз занатске радње и мала предузећа.Преовлађујући тип власништва је приватно 70%,док државно износи 20%, задружно 10%.

Општина Оџаци има потенцијал да понуди инвеститорима бројне погодности за пословање као што су висококвалификована радна снага,добар географски положај,изграђену индустријску зону и др.

НЕЗАПОСЛЕНОСТ:

Укупан број незапослених лица на територији општине, у 2018.години који се налазе на евиденцији Националне службе запошљавања је 2519 лица, која активно траже посао,од тога је 1145 лица женског пола.

Најугроженије групе незапослених лица су особе са инвалидитетом, Роми, избегла и расељена лица и корисници социјалних примања, као и лица старија од 50 година.

ПЕНЗИОНЕРИ:

Број пензионера и њихова структура према врсти остварене пензије у 2017.години.

1.Инвалидски пензионери 1.117 корисника

2.Старосни пензионери 3.819 корисника

3.Породични пензионери 1.521 корисника

У К У П Н О: 6.457 корисника

**2.ДРУГИ ДЕО**

* 1. **ЦЕНТАР ЗА СОЦИЈАЛНИ РАД „ОЏАЦИ“ КАО ПРУЖАЛАЦ УСЛУГА**

У Центру за социјални рад на дан, 31.12.2018.године запослено је тринаест (13 ) радника.Од тога 10 радника финасира се из буџета Републике,три радника се финасирају из буџета општине Оџаци.Од 13 запослених радника дванаест су жене. Могу да нагласим да је старосна структура у Центру неповољна из разлога што је пет радника у старосној доби од 50-59 година,три радника у старосној доби од 60-64 године,три радника у доби од 40-49 година и два радника у доби од 31-39 година.

Стручни профил радника је следећи:

* директор, дипл.правник – 1
* стручни радник на пословима планирања, развоја и извештавања, диплом. социјални радник – 1
* водитељ случаја у центру за социјални рад -5 извршилаца од којих:

један дипломирани психолог,

један социјални радник са вишом школском спремом,

један дипломирани педагог и

два дипломирана социјална радника

* супервизор са пуним радним ангажовањем, дипломирани педагог ( завршила и обуку за водитеља случаја ) – 1
* стручни радник за управно-правне послове, правник са вишом стручном спремом -1
* стручни радник на услугама у заједници, дипломирани правник – 1
* дипломирани економиста за финансијско-рачуноводствене послове , дипл. економиста -1

Остали запослени су:

* референт за правне, кадровске и административне послове, Среднња стручна спрема

Гимназија – 1

* спремачица , основна школска спрема, - 1

Организационе јединице у Центру су службе које представљају организационе целине у којима се реализује део активности из делатности Центра, како би се што боље остварили организациони циљеви, управљање обухватом посла, контрола рад, квалитет и ефикасност у раду.

Службе у Центру се утврђују према врсти, сложености, природи и међусобној повезаности послова у Центру.

У Центру се образују следеће службе:

1. Служба за стручни рад на заштити корисника,

2. Служба за финансијско-рачуноводствене, пратеће - помoћно-техничке послове и

административне послове

3. Служба за остваривање локалних услуга социјалне заштите.

У оквиру Службе за стручни рад на заштити корисника се остварује заштита свих групација

корисника (деце, омладине, одраслих и старих) и обављају се послови социjалног рада, управно-правни послови и послови планирања и развоја у смислу Правилника о организацији, нормативима и стандардима рада центра за социјални рад и Правилника о стручним пословима у социјалној заштити („Службени гласник РС“, број 1/2012 и 42/13).

У оквиру Службе за стручни рад на заштити корисника организује се рад пријемне канцеларије и канцеларије за материјална давања.

Послове и радне задатке у пријемној канцеларији и канцеларији за материјална давања обављају наизменично стручни радници, у складу са посебним планом дежурства донетим од стране директора.

Служба за административно-финансијске, техничке и помоћне послове обавља послове од заједничког интереса за Центар као целину, као што су административни и рачуноводствени послови и послови техничког и помоћног карактера.

У Службу за остваривање локалних услуга социјалне заштите послове обавља само један извршилац – дипломирани правник, од пријема захтева до утврђивања остваривања права на пружање услуга или материјалне подршке које се обезбеђују на локалном нивоу.Уз помоћ наменских трансфера које општина Оџаци остварује од виших нивоа власти, иста је путем јавних набавки у 2018. години реализовала услугу помоћ у кући и лични пратилац детета, јер је предлогом измена Закона о социјалној заштити предвиђено ,, измештање,, услуга из Центара, тако да је Центар обуставио поступак за добијање лиценце за пружање услуге помоћ у кући, али и те како активно учествује у реализацији услуга на локалном нивоу.

Послове планирања и развоја, у смислу Правилника о организацији, нормативима и стандардима рада центра за социјални рад и Правилника о стручним пословима у социјалној заштити, у Центру обављајусви запослени стручни радници на основу овог Правилника и наредбе директора .

У Служба за административно-финансијске послове радно место благајника је након споразумног престанка радног односа, на предлог запосленог радника, је остало упражњено и за попуну истог још увек нисмо добили сагласност Министарства, што веома отежава посао јер се једнократна новчана давања исплаћуј на благајни Центра, ради ефикасности у пружању помоћи појединцу или породици, који се нађу у стању социјалне помоћи.

Такође послове возача обавља радник са пола радног времена, а другу половину радног времена ангажован је на пословима административног радника, што јако отежава обављање основне делатности Центра (запослени радници веома често одлазе у суд у Сомбору, јер је суд у Оџацима угашен, као и излазе на терен ради неодложних интервенција, те спровођења поступака ревизије предмета), а при том не поседују возачку дозволу, мада је примарно то да водитељ случаја, не може сам да вози штићенике Центра.

Центар ће учинити напор и заједно са Оснивачем покушати да реши овај проблем и запосли једног радника са пуним радним временом на месту возача.

Послове спремачице и курирске послове такође обавља један запослен.

Пословни простор Центра налазе се у адаптираној згради у улици Кнез Михајлова бр. 41 у Оџацима у власништву Оснивача. Састоји се од девет просторија од којих се осам користи за рад.Већина стручних радника нема своју канцеларију, већ у једној седе по два стручна радника. Ово отежава рад стручних радника , посебно када се обавља разговор са странкама које износе своје приватне проблеме који за стручне раднике престављају личне податке и у обавези су да се придржавају одредаба Закона о заштити и тајности личних података. Због дотрајалости зграде и недостатка службених просторија које су неадекватне( нема простора за архивирање предмета који се трајно чувају, обезбеђивање да сваки водитељ случаја има посебну канцеларију, нема довољно дневне светлости, мали простор за пријем странака, нема обезбеђен прилаз инвалидима који је обавезан) неопходно је размишљати о изградњи нове функционалне зграде Центра.

Што се тиче техничке опремљености, Центар поседује 14 компјутера са штампачима , 1 копир апарат и два штампача за скенирање докумената, једа факс апарат,лап топ један,сви запослени имају службене мобилне телефоне. Центар је обезбеђен видео надзором са алармним системом.

Запослени у Центру су обучени за рад на рачунару.

Центар поседује два путничка аутомобила:

заставу 101, производња 2005. године, који се користи у локалу код обиласка штићеника Центра, нарочито током ревизије предмета, која се иначе ради сваке године,( ауто је обезбедио Оснивач) и од јула 2018. године Шкоду рапид која је купљена средствима обезбеђеним у буџету Републике Србије, и којом се обилазе штићеници смештени у социјалним установама ван општине Оџаци.

Како смо навели, а веома је бито поновити да због неотклоњене архитектонске баријере,улазних степеница где нема рампе за инвалиде, истим приступ пријемној канцеларији није лако доступан као и старим теже покретним корисницима. У таквим ситуацијама стручни радници излазе у сусрет и обављају разговор са странком, изван просторија, најчешће у холу или испред улаза у Центар.

Сви стручни радници су прошли едукације и семинаре које је финасирало Министарство и Покрајина и невладин сектор,већина је и пре рока остварила потребан број бодова за добијање лиценце за рад у Центру за социјалну заштиту.

На основу плана усавршавања запослених, који сачињавају Директор и супервизор,планирају се константни одазиви и присуствовање обукама и семинарима из свих сфера социјалне заштите.

.

3. ДЕО

* 1. **.Укупан број корисника према старосним групама(деца,млади,одрасли,старији) на активној евиденцији Центра:**

|  |  |  |  |  |  |  |
| --- | --- | --- | --- | --- | --- | --- |
| **Укупан број корисника који су уписани у регистар ЦСР и на активној евиденцији у ЦСР у 2018. по старости и полу** | | | | | | |
| **Корисници по узрасту** | **Број корисника на активној евиденцији у току извештајног периода (01.01.2018. - 31.12.2018.)** | | | **Број корисника на активној евиденцији 31.12.2018.** | | |
| м | ж | Укупно | м | ж | Укупно |
| Деца (0-17) | 412 | 583 | 995 | 384 | 454 | 838 |
| Млади (18-25) | 63 | 52 | 115 | 51 | 40 | 91 |
| Одрасли (26-64) | 836 | 952 | 1788 | 754 | 796 | 1550 |
| Старији (65 и више) | 136 | 183 | 319 | 112 | 132 | 244 |
| **Укупно** | **1447** | **1770** | **3217** | **1301** | **1422** | **2723** |

Важно је истаћи да је број корисника током 2018.године био нешто мањи у у односу на 2017.годину (када је било 4139 корисника), такође се да запазити да је право на наједнократну новчану помоћ како појединац тако и породица , остваривао више пута током године, као и да је обнова остваривања права на видове Новчаних социјалних примања била повећана, за кориснике који су то право користили на одређено време ( зимски период ). Из области породично – правне заштите у извештајној години било је мање захтева у односу на 2017. годину, што охрабрује, нарочито у делу позитивног смањења насиља у породици и партнерским односима.

Корисници су разврстани по узрасу и полу. Анализирајући табелу примећујемо да је највећи број корисника из групе одраслих, затим следе деца, потом стари и на крају млади. Такође се евидентира да предњачи број жена што је у складу са статистичким показатељима пописа из 2011.године.

Стање корисника је веће у току извештајног периода него на крају године, што је резултат одлагања једног броја предмета у пасиву из различитих разлога, као што је престанак потребе, пресељење корисника на територији друге општине или услед смрти штићеника Центра.

Учешће корисника социјалне и породично-правне заштите у укупном броју становништва општине Оџаци израшено у процентима износи 13%.

У горе наведеној табели, као и у табеларном делу извештаја, уочава се да је у укупном броју корисника више заступљено жена у односу на мушкарце, да их има највише са завршеном основном школом. Велики број корисника је без школске спреме, у тој групацији већину чине деца предшколског образовања као и одрасла лица и старији са непотпуном основном школом.

Када говоримо о пребивалишту корисника можемо истаћи да је већи број корисника права и услуга из социјалне заштите сеоско становништвo, иако су услуге и друга права из области једнако доступна свим становницима са поддручја општине Оџаци.Укупан број корисника који је први пут уписан у регистар током 2018.године је 214, од тога 37 деце, 69 младих, 58 одраслих и 50 старих лица. Највећи број одраслих новоевидентираних се јавља ради задовољавања основних егзистенцијалних потреба,а старији се углавном јављају ради остваривања права као што су туђа нега и помоћ, смештај у установу социјалне заштите-дом за стара лица као и остваривања права на новчану социјалну помоћ и једнократну новчану помоћ. Деца се једним делом јављају као чланови породице које су оствариле право на новчану социјалну помоћ и једнократну новчану помоћ а један део се јавља као починиоци прекршајних или кривичних дела такође се један део деце јавља у поступцима када се родитељи споре око вршења родитељског права, деца се појављују и у смештајима у хранитељским породицама и установама социјалне заштите, поступцима везаним за старатељство, у поступцима занемаривања од стране родитеља као и ради помоћи у решавању васпитних проблема и проблема у учењу.

* 1. **.Старосне групе корисника према оствареним правима, примењеним мерама и пруженим услугама:**

ДЕЦА

Од укупног броја деце( 995 ) највећи број је евидентиран у групацији деце чије су породице корисници НСП и других видова материјалних давања, (укупно 995 деце, што је бројчано мање у односу на 2017.годину), и податак указује на побољшања материјалног статуса становништва.

Потом следе деца чији се родитељи споре око вршења родитељског права- 24. Број деце са проблемима у понашању је мањи у односу на раније године. Од новоевидентираних један број њих, 19 су починиоци прекршајних дела. У 2018.години 14.млл.лица починила су кривична дела. У 2018 два млл.лица један дечко и једана девојчица смештени су у Завод за васпитање малолетних лица у Београду, на основу судске пресуде. Троје млл. лица мушког пола, по судској пресуди смештено је у Казнено поправни дом у Крушевцу док је једно млл. лице мушког пола смештено у малолетнички затвор у Ваљеву.

Деце са сметњама у развоју у 2018.години на евиденцији има 39. Већина њих су корисници права на туђу негу и помоћ или права на увећану негу и помоћ. Проблеми деце са инвалидитетом су вишеструки и нису надлежност и одговорност само Центра, већ и локалне заједнице и државе. Ова деца преко Центра за социјални рад остварују законом предвиђена права,пружа им се материјална подршка, савети како да реше постојеће проблеме и коме да се обрате. На подручју општине од 2005.године функционише и Дневни боравак „Златна барка „ за децу и одрасле са сметњама у развоју. Финасира се средствима локалне самоуправе донацијама и пројектима. Исти је у систему удржења, а у поступку је лиценцирања услуге.У њему дневно борави око 20 корисника.

Деце која су била жртве насиља током 2018.године било је шест ( од тога 2 млл. лица су мушког пола и 4 млл. лица женског пола). Доминантно је било психичко насиље. Центар је у складу са својим овлашћењима децу, жртве насиља, збринуо са ненасилним родитељем у безбедно окружење (путем смештаја код сродника или измештањем насилника из стана,или смештајем у сигурну кућу) .

У 2018. Години није било вршњачког насиља.

Од укупног броја деце - млл. лица која су под старатељством, њих је тридесет четворо, и наглашавамо да их је у 2018. години, од укупног боја, евидентирано седам нових. Центар је непосредни старатељ за њих 22, за 12 корисника ( штићеника Центра ) старатељ је физичко лице (хранитељ, сродник). У 2018.години била су 2 млл.лица код којих је примењена мера привременог старатељства.

Основни облици и мере социјалне и породично правне заштите деце без родитељског старања су: смештај у другу породицу, пре свега сродничку или хранитељску, као и смештај у установу социјалне заштите и усвојење.

Током 2018.године није било смештаја млл.лица у хранитељску породицу.

На евиденцији Центра у 2018. Години на породичном смештају налазило се 18 млл. лица, од тога 6 је смештено у сродничке хранитељске породице а 12 у несродничке породице. Код 2 млл. лица на породичном смештају утврђена је подобност за усвојење . У 2018. Години 1 млл. лице женског пола усвојено је у поступку међународног усвојења.

У 2018. години на домском смештају искључујући заводски смештај, по одлуци суда налази се 7 млл. лица. О д тога 4 млл. лица смештена су у Дому за децу без породичног старања у Сомбору док је 3 млл. лица смештено у Дому за децу са сметњама у развоју ,,Колевка,, у Суботици.

МЛАДИ,ОДРАСЛИ И СТАРИ

У старосној групацији младих највећи број су у систему социјалне заштите из разлога материјалне угрожености њих 76. Двоје младих је смештено у хранитељској породици. Двоје са сметњама у развоју смештено је у социјалној установи у Ветернику. Негу и помоћ и увећану негу и помоћ користило је 14 младих лица.са сметњама у развоју, превасходно са интелектуалним сметњама и комбинованим сметњама. Двоје младих корисника је стављено под стално сатаратељство.

У категорији одраслих најбројније су материјално угрожене особе, њих 1588, следе одрасле особе које се налазе под старатељством укупно 41. На домском смештају налазе се 34 одрасле особе.То су особе са сметњама у развоју или су психички оболеле. Смештене у домовима у старој Моравици, Старом Лецу и Чуругу. Два одрасла корисника су на породичном смештају. Велики број одраслих особа са инвалидитетом је корисник неге и помоћи и увећаног додатка за негу и помоћ, укупно 91особа. Најбројније су особе са телесним инвалидитетом, интелектуалним и менталним инвалидитетом, сензорним и комбинованим сметњама.

У старосној групи старих највећи број (283) лица има потребу за материјалним давањима као и за негу и помоћ од стране другог лица. Право на новчану социјалну помоћ као и на једнократне новчане помоћи користило је у 2018.години 340 лица. На смештају у установама социјалне заштите у 2018.години било је 26 старих лица. Углавном се смештају стара непокретна лица и истих је, велика смртност након смештаја. Приметан је велики број захтева за самештај у јесењем и зимском периоду.

У 2018. Години није било покретања поступка за лишавање пословне способности. Током године реализовано, је пред судом у Сомбору, 36 поступака ревизије старатељства.

ПОСЕБНО ОСЕТЉИВЕ ГРУПЕ КОРИСНИКА

Жртве насиља:

Од 01.06.2017.године у примени је Закон о спречавању насиља у породици „Службени гласник Р.С.94/16),којим су пооштрени критеријуми за насилнике и даје се могућност да се насилницима изричу мере на лицу места од стране полиције, када је процењена потреба за изрицањем хитнох мера а у циљу отклањања високог ризика по живот лицу које је претрпело насиље. Случај даље кривично преузима суд и тужилаштво. Центар учествује у давању подршке жртви насиља кроз психолошку, материјалну и правну помоћ.

У 2018.години у Центру је евидентирано 70 случајева насиља у портодици, од тога 6 млл. лица била су жртве насиља, 10 особа у категорији младих, 37 особа у категорији одраслих и 8 особа у категорији старих. Центар је сместио у прихватилиште и у сигурну кућу 6 особа и то : једну стару, троје млл. деце са мајком и једну одраслу особу.

Особе са инвалидитетом:

Највећи проблем у раду Центра преставља збрињавање лица са сметњама у развоју, с обзиром да немају увид у сопствено стање здравља, које је обавезно праћено одбијањем одласка на лечење или некоришћењем дате здравствене терапије. И надаље постоје тешкоће по питању смештаја ових лица у установе социјалне заштите када је то индиковано (недостаци капацитета). На нивоу општине постоји Удружење за лица ометена у развоју, исто је организовано као дневни боравак. Њега свакодневно похађа око 20 лица свих категорија. Финасира се делом из буџета општине, делом од донација и пројеката. Исти је у поступку добијања лиценце.

Роми:

На територији наше општине живи око хиљаду припадника ромске популације.Они живе у два насеља у две месене заједнице Дероње и Богојево. Општина је са акционим плановима и у сарадњи са Министарством и Покрајинским секретаријатом, преко пројеката успела да побољша живот истих у насељима где живе, те је у 2018. Години Ромско насеље у Богојеву измештено у друга места на подручју општине Оџаци, кроз изградњу станова за социјално становање , измештено је 34 ромских породица.

У 2018.години евидентирано је у Центру 1133 корисника Ромске популације.Од тога 289 деце, 74 младих, 660 одраслих и 110 старих особа. Они су махом били корисници материјалних давања 90%,новчане помоћи, једнократних помоћи. Што се тиче породично правне заштите роми су корисници у малом броју.

4.ДЕО

1. **4.1. Стручни послови ЦСР**

Највећи број стручних поступака тиче се групације деце, одраслих и старих лица, што је у складу са укупним бројем корисника у 2018. години. Почетна процена је урађена у 74 предмета, сачињено је 52 плана ,број поновних прегледа 95, процена опште подобности старатеља 4 и опште подобности усвојитеља 2 случаја. Током 2018.године стручни радници Центра ( кроз дежурство 24 сата такозвано пасивно дежурство – приправност стручних радника Центра ) предузето је 6 неодложних интервенција и то: у 2 случајева била су у питању млл. лица ,у 3 случаја одрасла лица и у 1 случају стара особа. Повод за неодложну интервенцију био је угрожавањеживота и здравља лица која су се обратила за помоћ,у највећем броју у полицијској станици. Дежурни радник центра радио је на решавању истих

.

Стручни послови супервизора у 2018.години:

* Број индивидуалних планова професионалног развоја водитеља случаја, 5
* Број извештаја о напредку водитеља случаја, 5
* Индивидуални супервизијски састанци, 518
* Групни супервизијски састанци, 3
* Број случајева у којима је супервизор био члан тима,као стручни радник , 17
* Број случајева где је где је супервизор радио као водитељ случаја, 15

Саветодавно усмеравање примењено је у 164 случаја и то: у случајевима усмеравања лица у стању социјалне потребе 38 случаја, у случајевима пружањапсихосоцијалне подршке жртвама насиља 56 случајева у случајевима сређивања брачних и породичних односа 26 случаја као у у случајевима пружања помоћи у васпитању и развојним проблемима деце24 случаја.

У оквиру управно-правних послова донето је :

* уверења о старатељству,
* 2 уверења о пословној способности,
* 4 уверења да се особа брине сама о млл.деци
* 14 уверења да је лице корисник права на ДПН,
* 7 уверења о некоришћењу права,
* 129 уверења о коришћењу права на НСП,
* 326 уверења за родитељски додатак,
* 4 уверења о хранитељству.

Центар у свом раду сарађује са многим установама и институцијама,па је из тих разлога потребно достављати надлежним институцијама налазе и мишљење стручних радника,а све ради задовољавања потреба корисника на које се извештај односи:

* 29 налаза школи
* 23 налаза установама соц.заштите
* 42 налаза полицији,
* 3 налаза здравственој установи
* 15 налаза казнено поправним установама.

4.2.Услуге у заједници и друга права у функцији локалне самоуправе

1.Право на једнократну новчану помоћ у 2018.години користило је 1157 корисника, неки од корисника су се током године више пута обраћали захтевом за остваривање права на ЈНП, тако да је исплата била по 2478 захтева.

* за 21 корисника плаћени су погребни трошкови,
* за 3 корисника исплаћени су трошкови за куповину опреме за смештај у установу или другу породицу,
* за 10 корисника –жтрве насиља и лица која се нађу ван подручја општине Оџаци у скитничењу

Плаћени су трошкови боравка у Прихватилишту и у Сигурној кући , углавном у установама тог типа у Сомбору и Новом Саду.

У 2018. години сходно Одлуци о правима и услугама социјалне заштите на локалном нивоу као и Правилника о пружању услуга Центар је имао значајну улогу у доношењу решења о остваривању права на услуге из области социјалне заштите и то: помоћ у кући и лични пратилац детета, које услуге је обезбедила општина Оџаци путем јавних набавки, јер за исте мора постојати лиценца за пружање такве услуге, коју Центар нема. Овим се јасно види да општина Оџаци активно спроводи унапређење услуга на локалном нивоу а у интересу свих грађана, у цињу побољшања услова живота, лицима којима је услуга из домена социјалне заштите неопходна.

* 1. Сарадња са другим институцијама у локалној самоуправи и другим институцијама у Републици и Покрајини

У обављању своје делатности Центар највише сарађује и развија партнерске односе са оснивачем СО Оџаци, месним канцеларијама,месним заједницама, Домом здравља и амбулантама по селима ,полицијском станицом, образовним установама, РФ ПИО филијала Оџаци, РЗЗО филијала Оџаци, Националном службом за запошљавање, Друштвом МНРО, удружењима пензионера, медијима и осталим институцијама на нивоу општине, по потреби. Важно је напоменути да сарађујемо са другим центрима за социјални рад, Полициском управом Сомбор, Основним и Вишим судом у Сомбору, као и са тужилаштвом у Сомбору, Покрајинским Омбудсманом, Ресорним Министарством, Покрајинским секретаријатом за социјалну политику,демографију и равноправност полова ,Републичким и Покрајинским заводима за социјалну заштиту и другим релевантним установама. Циљеви социјалне заштите могу се остварити само уз континуирано деловање свих актера у систему, а то подразумева потпуну размену информација са свима.

* 1. Извештавање

Центар је у обавези да доставља годишњи извештај Републичком заводу за социјалну заштиту,Покрајинском заводу за социјалну заштиту, електронским путем,надлежном Покрајинском секретаријату. Центар,поседује свој сајт који се редовно попуњава новим подацима и информацијама везано за Центар.

Центар једном месечно достаља финансијски извештај локалној самоуправи а који се тиче реализације права (реализације једнократних новчаних помоћи).

Како би се услуге Центра приближиле грађанима општине у сарадњи са локалним медијима пласирају се све важне информације намењене корисницима.

* 1. **Аналитичко истраживачки рад**

Наш Центар као и већина центара са малим бројем запосленигх и без аналитичко- истраживачке службе, суочен је са проблемом истрживања.Углавном се овим пословима бави директор уз свестрану помоћ сарадника за социјалну заштиту и супервизора, по потреби и других стручних радника. Напомињемо да се извештаји и истраживања раде само по потреби наручиоца. То су прошле године билиу: органи локалне самоуправе,ресорни Покрајински секретаријат,покрајински завод за социјалну заштиту,Републички завод за социјалну заштиту,ресорно Министарство,покрајински омбудсман,невладина организације и други.

У оквиру аналитичке делатности Центар је у 2018. Години сачинио следеће:

- Извештај о раду Центра за 2017. Годину који је урађен по обрасцу и упутству Републичког

завода за социјалну заштиту.

- План и програм рада Центра за 2018. Годину сачињен по истом упутству,

- Предрачун прихода и расхода социјалне заштите за 2018. Годину која се финансира из

буџета општине,

- Израда наративних и финансијских извештаја у оквиру реализованих пројеката

- Извештај о пруженим локалних услуга и материјалне подршке појединцу и породици

становништву општине Оџаци.

-14-

5. ДЕО

ЗАКЉУЧНА РАЗМАТРАЊА:

Све активности везане за делатност Центра током 2018.године,извршене су у складу са Законом и предвиђеним стручним процедурама и роковима. На све потребе корисника социјалне и породичнио-правне заштите,стручни радници су благовремено и адекватно реаговали.

Стручни радници су током 2018. године активно учествовали у акредитованим програмима који се тичу социјалнезаштите, ради стицања нових знања и вештина у тој области . Од стране Коморе социјалне заштите за све стручне раднике ЦСР Оџаци ( девет радника, укључујући и директора ) ИЗДАТА ЈЕ ЛИЦЕНЦА ЗА РАД У ВРЕМЕНСКОМ ТРАЈАЊУ ОД 6 ГОДИНА.

Десет запослених финансира се из републичког буџета, локална самоуправа финансира три запослена радника.

На локалном нивоу пружају се две услуге ( помоћ у кући и лични пратилац детета) , од стране одабраних удружења која су лиценцирана за тај вид услуге, јер Центар нема лиценцу за било који вид услуге из области социјалне заштите, али учествује у утврђивању права на услугу и доношење решења о праву на услугу. Локална самоуправа је препознала проблем и из буџета општине и путем конкурса за добијање наменских средстава од виших нивоа власти, а путем јавне набавке развија услуге на локалном нивоу. Наглашавамо да је Центар крајем 2017. Године ушао у поступак за добијање лиценце за пружање услуге помоћ у кући, али је због предложених измена у Закону о социјалној заштити које се тичу измештања услуга из Центара за социјални рад, обустављен поступак лиценцирања.

У оквиру служе за пружање услуга на локалном нивоу ради само један запослени, дипломирани правник, што свакако не би било довољно за рад на пружању услуга, а запослени на јавним овлашћењима не могу радити истовремено и на локалним услугама, што је прописано бажећим позитивним прописима.

Можемо да констатујемо да су све услуге као други видови социјалне заштите окренути према кориснику и у потпуности, на најбољи начин штите њихова права, неретко и основно право право на живот .

У Оџацима: 26.02.2019. године Директор

Гордана Лукић